**Декларация на НС на БСП**

Късно вечерта, петък, 13-ти ноември, в Париж бяха извършени серия кървави атентати. С невероятна дързост и жестокост терористи стреляха и взривиха бомби едновременно на шест места, убиха и раниха стотици хора. Търсена е преднамерено зловеща символика в избраните цели.

Концертната зала Батаклан – любимо място на френската младеж, където артистите се ползват с пълна свобода на изразяване, а единствен техен съдник е винаги пълната зала.

Пред стадиона, където Франция и Германия, страните–мотори на европейската идея, играят приятелски мач.

Площадът на Републиката.

Ударена е Франция – страната на правата на човека, Париж – изявен културен център на Европа. Ударен е цивилизованият свят. Ударени са основните човешки ценности и устоите на солидарното демократично общество**.** Ударени сме всички ние.

Трябва да си даваме ясна сметка, че сме на прага на Трета световна война - война срещу европейската цивилизация и европейските ценности; обявена от Ислямска държава като символ на световния тероризъм.

**НС на БСП:**

Остро осъжда тази варварска атака над мирното население, всяка проява на тероризъм и на политическа саморазправа чрез насилие;

Изразява най-искрени и дълбоки съболезнования към жертвите на трагедията, столицата Париж и народа на Франция.

Изразява своята солидарност, споделяйки мъката на всички онези, които скърбят.

Призовава в този тежък за Франция, Европа и света момент, за единство  и ясна политика на ЕС и Съвета за сигурност на ООН в борбата срещу тероризма.Противоречията между държавите, постоянни-членки на СС на ООН, трябва да останат на заден план до пълното изкореняване на терористичната заплаха.

Необходима е незабавна реакция и засилване на съществуващото сътрудничество с оглед изправяне на подбудителите и извършителите на това ужасно деяние пред правосъдието.

Заявява, че България е част от тази борба, срещу всякакви форми на заплаха и насилие, и ще отстоява правата на човека, свободата на гражданите и ценностите на демокрацията.

Настоява българското правителство да предприеме допълнителни мерки за сигурност на своите граждани, вкл. в среден- и дългосрочен план, като изразява готовността на БСП да окаже политическа подкрепа за тяхното прилагане.

**София, 14 ноември 2015 г.**